(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΔ΄

Παρασκευή, 13 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 16 Ιανουαρίου του 2023, σελ.
2. Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής, με θέμα: «Να σταματήσει άμεσα η αδικία σε βάρος των κατοίκων της Σαλαμίνας και να ενταχθούν στο Μεταφορικό Ισοδύναμο μέσω έκδοσης ηλεκτρονικών εισιτηρίων για επιβάτες και οχήματα, με εκπτώσεις εισιτηρίων σε εκπαιδευτικούς και μαθητές και άλλες κατηγορίες δικαιούχων», σελ.
 β) Προς την Υπουργό Παιδείας και Θρησκευμάτων:
 i. με θέμα: «Θα επιμείνει η υπουργός στον εξοβελισμό των εικαστικών μαθημάτων από το Λύκειο μη συμμορφούμενη στην απόφαση του Συμβουλίου της Επικρατείας;» , σελ.
 ii. με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;», σελ.
 iii. με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ' φάση προσλήψεων», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΚΑΤΣΑΦΑΔΟΣ Κ. , σελ.
 ΜΑΚΡΗ Ζ. , σελ.
 ΡΑΓΚΟΥΣΗΣ Ι. , σελ.
 ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΔ΄

Παρασκευή 13 Ιανουαρίου 2023

Αθήνα, σήμερα στις 13 Ιανουαρίου 2023, ημέρα Παρασκευή και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρουαυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-1-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΓ΄ συνεδριάσεώς του, της Πέμπτης 12 Ιανουαρίου 2023 σε ό,τι αφορά την ψήφιση στο σύνολο του σχεδίων νόμου:

1.«Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα».

2. «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».)

Είθισται, επειδή συναντιόμαστε κάθε μέρα με καινούριους συναδέλφους, να ευχόμαστε καλή χρονιά, με υγεία πάντα.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 16 Ιανουαρίου του 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 277/9-1-2023 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς την Υπουργό Πολιτισμού και Αθλητισμού, με θέμα: «Αξιοποίηση του Τύμβου του Σοφοκλή στη Βαρυμπόμπη Αττικής».

2. Η με αριθμό 279/9-1-2023 επίκαιρη ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Περιβάλλοντος και Ενέργειας, με θέμα: «Απαξίωση από την κυβέρνηση της προσπάθειας ενεργειακής αυτονομίας των δημοτικών υποδομών του Δήμου Άργους Ορεστικού».

3. Η με αριθμό 274/9-1-2023 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Προβλήματα παραγωγών εσπεριδοειδών».

4. Η με αριθμό 286/9-1-2023 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Θανατηφόρο εργοδοτικό έγκλημα στη βιομηχανία φωσφορικών λιπασμάτων Καβάλας.».

5. Η με αριθμό 276/9-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Αποκλεισμός δικαιούχων κοινωνικών επιδομάτων λόγω προκλητικών αυξήσεων αντικειμενικών αξιών σε λαϊκές συνοικίες».

6. Η με αριθμό 303/9-1-2023 επίκαιρη ερώτηση του Ανεξάρτητου Βουλευτή Α΄ Αθηνών κ. Κωνσταντίνου Μπογδάνου, προς τον Υπουργό Εσωτερικών, με θέμα: «Εξαίρεση του κλάδου των ταχυδακτυλουργών από τον 4830/2021, και το άρθρο 23».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 294/9-1-2023 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Εσωτερικών, με θέμα:« Αίτημα Κεντρικής Ένωσης Δήμων Ελλάδος (ΚΕΔΕ) «Επιβολή ποινής σφράγισης για τις κατ’ επανάληψη παραβατικές επιχειρήσεις εστίασης».

2. Η με αριθμό 284/9-1-2023 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Μεθόδευση για την κάλυψη θέσης συντονιστή της Χειρουργικής Κλινικής του «Αγίου Ανδρέα».

3. Η με αριθμό 275/9-1-2023 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Προστασίας του Πολίτη, με θέμα: «Σε απόγνωση οι κάτοικοι στην τοπική κοινότητα Χωστίων Βοιωτίας λόγω συνεχιζόμενων κλοπών».

4. Η με αριθμό 288/9-1-2023 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Να προσληφθεί άμεσα μόνιμος αναισθησιολόγος και χειρουργός στο Νοσοκομείο της Λήμνου».

5. Η με αριθμό 281/9-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Τραγικές οι ελλείψεις των φαρμάκων στην αγορά».

6. Η με αριθμό 302/9-1-2023 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή, προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση στο 100% της ασφαλιστικής αξίας στους πληγέντες παραγωγούς της Περιφερειακής Ενότητας Σερρών από την χαλαζόπτωση της 25ης Ιουνίου 2022.».

7. Η με αριθμό 285/9-1-2023 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Υγείας, με θέμα: «Τραγική αδιαφορία της κυβέρνησης της ΝΔ τα τελευταία τριάμισι χρόνια για το ζήτημα του ΕΚΑΒ στην πυρόπληκτη βόρεια Εύβοια».

8. Η με αριθμό 278/9-1-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Πολιτισμού και Αθλητισμού, με θέμα: «Ενημέρωση για την πορεία των διαπραγματεύσεων για την επιστροφή των Γλυπτών του Παρθενώνα».

Η με αριθμό 289/9-1-2023 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Να καλυφθούν πλήρως οι ανάγκες στο Κρατικό Θεραπευτήριο - Γενικό Νοσοκομείο - Κέντρο Υγείας Λέρου».

10. Η με αριθμό 282/9-1-2023 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Καμμία βοήθεια για τη δωδεκάχρονη θύμα σεξουαλικής κακοποίησης και την οικογένειά της στον Κολωνό».

11. Η με αριθμό 292/9-1-2023 επίκαιρη ερώτηση του Ε’ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Διευκρινίσεις για τις δηλώσεις του Πρωθυπουργού αναφορικά με την ένταξη του όρους «Μαίναλο» στο Δίκτυο Απάτητων Βουνών».

12. Η με αριθμό 300/9-1-2023 επίκαιρη ερώτηση της Βουλευτού Β’ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Άμεση επαναφορά όλων των απολυμένων στο Μπενάκειο Φυτοπαθολογικό Ινστιτούτο».

13. Η με αριθμό 301/9-1-2023 επίκαιρη ερώτηση του Βουλευτή Άρτας του Κινήματος Αλλαγής κ. Χρήστου Γκόκα προς τον Υπουργό Αγροτικής Ανάπτυξης και Τροφίμων, με θέμα: «Προβλήματα για τους παραγωγούς μανταρινιών στην Περιφερειακή Ενότητα Άρτας και ενίσχυση για την απώλεια εισοδήματος».

14. Η με αριθμό 304/9-1-2023 επίκαιρη ερώτηση του Επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχάλη Κατρίνη προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Αδικαιολόγητη ταλαιπωρία για δεκάδες πυρόπληκτους παραγωγούς της Ηλείας».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 ΚτΒ)

1. Η με αριθμό 239/11-10-2022 Ερώτηση του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς την Υπουργό Παιδείας και Θρησκευμάτων με θέμα: «Αίτημα για την ένταξη του Τμήματος Διοικητικής Επιστήμης και Τεχνολογίας (ΔΕΤ) του Ελληνικού Μεσογειακού Πανεπιστημίου (ΕΛΜΕΠΑ) και στο 2ο Επιστημονικό Πεδίο».

2. Η με αριθμό 524/26-10-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Πάγωμα δόσεων και τόκων δανείων και ρυθμίσεων στο δημόσιο και τον Εθνικό Φορέα Κοινωνικής Ασφάλισης (ΕΦΚΑ)».

3. Η με αριθμό 657/2-11-2022 ερώτηση του Βουλευτή Β’ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Εμπόδια στο ερευνητικό και ακαδημαϊκό έργο της Πολυτεχνικής Σχολής του Αριστοτέλειου Πανεπιστημίου Θεσσαλονίκης (ΑΠΘ) λόγω βροχόπτωσης και αδυναμίας αποκατάστασης των ζημιών».

4. Η με αριθμό 40/7-10-2022 αναφορά του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να προχωρήσει η ανέγερση του Νέου Δικαστικού Μεγάρου Ηρακλείου».

5. Η με αριθμό 674/3-11-2022 ερώτηση του Βουλευτή Β’ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αυθαιρεσία και αισχροκέρδεια και στους λογαριασμούς Φυσικού Αερίου».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

Θα συζητηθεί η με αριθμό 291/9-1-2023 επίκαιρη ερώτηση, στην οποία θα απαντήσει η Υφυπουργός Παιδείας και Θρησκευμάτων, κ. Ζωή Μακρή.

Επίσης, θα συζητηθεί η με αριθμό 293/9-1-2023 επίκαιρη ερώτηση, στην οποία θα απαντήσει ο Υφυπουργός Ναυτιλίας και Νησιωτικής Πολιτικής, κ. Κωνσταντίνος Κατσαφάδος.

Προχωράμε τώρα κανονικά στη συζήτηση των επικαίρων ερωτήσεων.

Θα συζητηθεί η δεύτερη με αριθμό 293/9-1-2023 επίκαιρη ερώτηση δεύτερου κύκλου του Βουλευτή Β’ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Ναυτιλίας και Νησιωτικής Πολιτικής, με θέμα: «Να σταματήσει άμεσα η αδικία σε βάρος των κατοίκων της Σαλαμίνας και να ενταχθούν στο Μεταφορικό Ισοδύναμο μέσω έκδοσης ηλεκτρονικών εισιτηρίων για επιβάτες και οχήματα, με εκπτώσεις εισιτηρίων σε εκπαιδευτικούς και μαθητές και άλλες κατηγορίες δικαιούχων».

Κύριε Ραγκούση, έχετε τον λόγο για την πρωτολογία σας.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Ευχές και από εμένα για καλή χρονιά σε όλους και όλες.

Κύριε Υφυπουργέ, η ερώτηση είναι πάρα πολύ απλή, πάρα πολύ συγκεκριμένη και έχει να κάνει με τους μόνιμους κατοίκους της Σαλαμίνας, αλλά και τους επαγγελματίες και επιχειρηματίες.

Κατ’ αρχάς, πρέπει να πω ότι ουσιαστικά μιλάμε, με βάση τα επίσημα στοιχεία της EUROSTAT -όσο κι αν κάνει εντύπωση, κύριε Πρόεδρε-, για ένα από τα πέντε μεγαλύτερα λιμάνια επιβατικής κίνησης με περίπου έξι εκατομμύρια επιβάτες τον χρόνο να διακινούνται μέσα από την πορθμειακή γραμμή Περάματος-Σαλαμίνας. Ταυτόχρονα, μιλάμε για Ελληνίδες και Έλληνες, Σαλαμίνιες και Σαλαμίνιους, εργαζόμενους, συνταξιούχους, νέους, ανέργους, οι οποίοι ακριβώς επειδή έχουν αυτή την ιδιαιτερότητα, να χρειάζονται να κάνουν χρήση αυτής της πορθμειακής γραμμής πολύ συχνά, σε εβδομαδιαία βάση ή σε ημερήσια βάση μερικές φορές και πολλοί από αυτούς και μία και δύο φορές, είναι πραγματικά -ειδικά στη σημερινή συγκυρία, όπου η ακρίβεια καλπάζει και τους κατατρώει τον μισθό, τη σύνταξη και όποιο επίδομα παίρνουν-, αδήριτη ανάγκη να είχε -θα έλεγε κάποιος από χθες, από προχθές, εδώ και τριάμισι χρόνια- τεθεί σε λειτουργία το μεταφορικό ισοδύναμο και για τη Σαλαμίνα, προκειμένου να καταλαμβάνει και τους μόνιμους κατοίκους, τους επαγγελματίες και όσους επιχειρούν στη Σαλαμίνα. Αντί γι’ αυτό η δική σας Κυβέρνηση, η Κυβέρνηση του Κυριάκου Μητσοτάκη έχει αδιαφορήσει παντελώς, δεν έχει κάνει τίποτε τριάμισι χρόνια, ενώ η νομοθεσία ισχύει από την 1η Ιουλίου του 2019. Απολύτως τίποτα δεν έχετε κάνει.

Όχι μόνο δεν έχετε κάνει, αλλά μπροστά σας βλέπετε να εξελίσσονται και μία σειρά από άρσεις παροχής εκπτώσεων που δίνονταν σε ειδικές κατηγορίες, όπως οι εκπαιδευτικοί, όπως οι δάσκαλοι και οι καθηγητές και άλλοι εργαζόμενοι, και εσείς, η Κυβέρνηση, πάλι αδιαφορείτε εντελώς, μη πραγματοποιώντας καμμία παρέμβαση για να προστατέψετε αυτούς τους πολίτες, οι οποίοι πραγματικά έχουν πολύ σοβαρό οικονομικό πρόβλημα, πολλαπλάσιο αυτού που έχουν για παράδειγμα, όλοι όσοι ζουν στην Αττική ή στην ηπειρωτική Ελλάδα. Γιατί δεν φτάνει που τους τρώει το εισόδημα η ακρίβεια, έχουν και την υποχρέωση να χρησιμοποιούν αυτή την πορθμειακή γραμμή.

Επομένως, με βάση αυτά τα δεδομένα, η ερώτηση είναι πάρα πολύ απλή. Εδώ και τριάμισι χρόνια που είστε Κυβέρνηση γιατί δεν έχετε θέσει σε εφαρμογή το μεταφορικό ισοδύναμο για να στηρίξετε τα εισοδήματα και τις συντάξεις αυτών των ανθρώπων της Σαλαμίνας, των μόνιμων κατοίκων και των επαγγελματιών; Και τι προτίθεστε, εν πάση περιπτώσει, να κάνετε, ώστε να πείσετε -αν μπορέσετε να πείσετε- ότι σταματάτε την αδιαφορία, σταματάτε την κοροϊδία και όντως μπαίνει μπροστά σε εφαρμογή το μεταφορικό ισοδύναμο για τη Σαλαμίνα;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Θέλω να ευχηθώ και εγώ με τη σειρά μου χρόνια πολλά και καλή χρονιά με υγεία σε όλες και όλους.

Κύριε Ραγκούση, επειδή έχουμε μπει σε προεκλογική περίοδο, καταλαβαίνω την αγωνία σας και την προσπάθειά σας να προσεγγίσετε τους πολίτες της Σαλαμίνας καταθέτοντας αυτή την επίκαιρη ερώτηση. Θα σας θυμίσω, όμως, ότι αυτή η Κυβέρνηση, αναγνωρίζοντας την προσφορά του μεταφορικού ισοδύναμου, ήρθε και το ολοκλήρωσε καίτοι είναι ένα έργο της κυβέρνησης ΣΥΡΙΖΑ,. Αυτή η Κυβέρνηση ήρθε και πρόσθεσε κεφάλαια και αυξήσαμε το ποσό το οποίο δίνεται πλέον μέσω του μεταφορικού ισοδύναμου. Και συνεχώς προσπαθούμε να διορθώσουμε τις αδικίες τις οποίες είχε το μεταφορικό ισοδύναμο.

Θέλω να σας θυμίσω, λοιπόν, πως το ότι οι κάτοικοι της Σαλαμίνας είναι έξω από την παροχή του μεταφορικού ισοδύναμου οφείλεται στη δικιά σας νομοθέτηση. Εσείς τους είχατε θέσει εκτός, δεν τους έθεσε εκτός η Νέα Δημοκρατία. Και όχι μόνο τη Σαλαμίνα. Και όλη την Κρήτη είχατε θέσει εκτός. Αλλά, εφαρμόζονται ορθά τα μαθήματα γεωγραφίας, εμείς καταφέραμε και εντάξαμε την Κρήτη. Και την εντάξαμε, κύριε συνάδελφε, γιατί υπήρχε το ηλεκτρονικό σύστημα καταγραφής των εισιτηρίων και σε ό,τι έχει να κάνει με τα οχήματα, αλλά και σε ό,τι έχει να κάνει με τους πολίτες.

Γνωρίζετε πολύ καλά ότι για να μπορέσει να εφαρμοστεί το μεταφορικό ισοδύναμο και να δοθούν τα χρήματα από τη Γενική Γραμματεία Αιγαίου και Νησιωτικής Πολιτικής οφείλουν να είναι καταγεγραμμένες όλες οι κρατήσεις μέσω του ηλεκτρονικού συστήματος, πράγμα για το οποίο δεν υπήρχε η δυνατότητα αφού δεν προβλεπόταν για τη Σαλαμίνα. Και γι’ αυτόν τον λόγο η Σαλαμίνα δεν ήταν μέσα στο μεταφορικό ισοδύναμο. Αυτό το γνωρίζατε, όμως, όταν κάνατε τον νόμο και όταν εφαρμόσατε το μεταφορικό ισοδύναμο. Δεν θέλω να πιστέψω ότι αδιαφορήσατε. Μπορεί να σας ξέφυγε. Αλλά, το γνωρίζατε.

Ερχόμαστε, λοιπόν, τώρα στο σήμερα, για να μη μιλάμε για το παρελθόν. Θα ήθελα να ενημερώσω και εσάς, κύριε Ραγκούση, και τους πολίτες της Σαλαμίνας ότι εδώ και αρκετό καιρό έχουμε προχωρήσει στη μελέτη και την τροπολογία τού προεδρικού διατάγματος σχετικά με το πώς θα λειτουργήσει αυτό το ηλεκτρονικό σύστημα.

Ξέρετε, είναι μια πολύπλοκη διαδικασία. Προφανώς και θα εντάξουμε τη Σαλαμίνα μέσα στο μεταφορικό ισοδύναμο. Οφείλουμε και πρέπει να την εντάξουμε μέσα στο μεταφορικό ισοδύναμο. Απλά, είμαστε στα τελικά στάδια της κατάρτισης αυτού του προεδρικού διατάγματος, χάρις στο οποίο θα μπορέσει να λειτουργήσει το ηλεκτρονικό σύστημα εμπεριέχονται μέσα και τις δρομολογιακές γραμμές της Σαλαμίνας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Ραγκούση, έχετε τον λόγο για τη δευτερολογία σας.

**ΙΩΑΝΝΗΣ ΡΑΓΚΟΥΣΗΣ:** Εάν ήταν προσωπικό το θέμα, κύριε Κατσαφάδο, σας λέω ειλικρινά, επειδή είναι και οι πρώτες μέρες του 2023, ότι θα είχα τη διάθεση έως και να διασκεδάσω την απάντησή σας. Όμως, επειδή δεν είναι προσωπικό το θέμα και είναι πάρα πολύ σοβαρό το θέμα για τους κατοίκους της Σαλαμίνας, οφείλω να διατυπώσω την άποψη ότι η απάντηση που έδωσε η Κυβέρνηση Μητσοτάκη στην επίκαιρη ερώτηση που κάναμε για το μεταφορικό ισοδύναμο της Σαλαμίνας είναι αδιανόητα γεμάτη ψέματα. Ούτε καν μισές αλήθειες! Απόλυτα ψέματα!

Και ειλικρινά, απορώ πώς είναι δυνατόν ένα μέλος της Κυβέρνησης Μητσοτάκη να αποφασίζει και να αποτολμά να έρχεται στη Βουλή να λέει τέτοια ψέματα. Τι νομίζετε; Ότι εμείς δεν ξέρουμε τι λένε οι νόμοι; Δεν τα έχω μπροστά μου, νομίζετε, κύριε Κατσαφάδο;

Να τα ξεκινήσουμε ένα-ένα, κύριε Κατσαφάδο. Είπατε για προεκλογικό ενδιαφέρον. Ουδέν ψευδέστερον αυτού. Και εγώ σήμερα που κάνω αυτή την επίκαιρη ερώτηση έχω υπογράψει δύο ερωτήσεις ακριβώς για το ίδιο θέμα, στις οποίες έχετε δώσει απάντηση, αλλά θα δούμε μετά τι απάντηση έχετε δώσει. Την πρώτη -βλέπω τις απαντήσεις εδώ- νωρίτερα είχαν γίνει οι ερωτήσεις- 15 Απριλίου του 2021 κύριε Κατσαφάδο. Τί σχέση έχει ο Απρίλιος του 2021 με την προεκλογική περίοδο; Και η δεύτερη πανομοιότυπη πάλι για το μεταφορικό ισοδύναμο, πέρυσι τέτοια εποχή 31 Ιανουαρίου 2022. Έχω την απάντησή σας εδώ μπροστά μου, άρα είχαμε υποβάλει την ερώτηση αρκετά νωρίτερα. Πρώτον, αυτό λοιπόν.

Δεύτερον, είναι δυνατόν κύριε Κατσαφάδο, να λέτε εδώ στη Βουλή αυτό το απίθανο ψέμα ότι η κυβέρνηση του ΣΥΡΙΖΑ ήταν αυτή που άφησε τη Σαλαμίνα έξω από το μεταφορικό ισοδύναμο; Πού θα πάει αυτό το ψέμα; Τολμήσατε να το πείτε. Πώς σας περνάει από το μυαλό ότι αυτό θα αντέξει; Να, ο νόμος του 2018. Τι λέει ο ν.4551 του 2018. Στην παράγραφο 1 του άρθρου 10 λέει ο νόμος του ΣΥΡΙΖΑ ότι από την 1η Ιανουαρίου 2019 το μέτρο τίθεται σε πλήρη εφαρμογή για όλα τα νησιά της επικράτειας, πλην Κρήτης, Εύβοιας και Λευκάδας. Υπάρχει εδώ, κύριε Κατσαφάδο, πλην Σαλαμίνας; Βεβαίως και δεν υπάρχει. Πού υπάρχει η Σαλαμίνα: Στο ότι από την 1η Ιανουαρίου 2019 τίθεται σε πλήρη εφαρμογή και για τη Σαλαμίνα. Και τολμάτε να έρθετε εδώ να απαντήσετε σε τέτοια ερώτηση, χρησιμοποιώντας αυτό το ψέμα; Σας παρακαλώ πάρα πολύ, υποχρεούστε να ζητήσετε συγγνώμη για το ψέμα που είπατε και να το πάρετε πίσω, να το ανακαλέσετε.

Η αλήθεια, λοιπόν, είναι ότι από την 1η Ιανουαρίου 2019 η Σαλαμίνα έχει ενταχθεί στο μεταφορικό ισοδύναμο και θα μπορούσαν οι κάτοικοι και οι επαγγελματίες της Σαλαμίνας να κάνουν χρήση του μεταφορικού ισοδύναμου. Γιατί δεν κάνουν τώρα; Διότι όντως απαιτείται ένα προεδρικό διάταγμα που θα ενέτασσε την πορθμειακή γραμμή Σαλαμίνα - Περάματος στο ηλεκτρονικό εισιτήριο. Έχει γίνει αυτό το προεδρικό διάταγμα, κύριε Κατσαφάδο; Το έχετε κάνει τρεισήμισι χρόνια τώρα; Η απάντηση είναι όχι, κοροϊδεύετε. Κοροϊδεύετε, επίσημα σας το λέω και ξέρετε πως αποδεικνύεται ότι κοροϊδεύετε; Στην πρώτη απάντηση που δώσατε το 2021 τι είπε ο κ. Πλακιωτάκης που δεν τόλμησε να έρθει σήμερα; Λέει στις 15 Απριλίου του 2021: «Το Υπουργείο Ναυτιλίας και Νησιωτικής Πολιτικής έχει προβεί στη σύνταξη σχεδίου προεδρικού διατάγματος, το οποίο βρίσκεται στο στάδιο της υπογραφής».

Αυτά έλεγε απαντώντας ο κ. Πλακιωτάκης τον Απρίλιο του 2021. Τι έλεγε τον Ιανουάριο του 2022 ο κ. Πλακιωτάκης με αυτό που υπέγραφε ως απάντηση στην ερώτηση που του κάναμε πάλι προεκλογικά, κύριε Κατσαφάδο; Έλεγε ότι στο πλαίσιο εκσυγχρονισμού της νομοθεσίας που σχετίζεται με το ηλεκτρονικό εισιτήριο από την αρμόδια διεύθυνση του Υπουργείου Ναυτιλίας προωθείται σχέδιο προεδρικού διατάγματος. Για το ηλεκτρονικό εισιτήριο για τη Σαλαμίνα. Και έρχεστε σήμερα εδώ δύο χρόνια μετά -τρεισήμισι χρόνια που είστε κυβέρνηση- όχι μόνο να πείτε τα ψέματα που ήδη σας αποκάλυψα, αλλά να αποτολμήσετε πάλι την κοροϊδία, ότι δήθεν ετοιμάζεται προεδρικό διάταγμα. Πού είναι το προεδρικό διάταγμα τρεισήμισι χρόνια; Τι είναι καμμιά πυρηνική φυσικά αυτό το προεδρικό διάταγμα; Ένα μήνα παίρνει. Η διαδικασία για την εκπόνηση αυτού το προεδρικού διατάγματος και την επικύρωσή του από το Συμβούλιο της Επικρατείας, δεν παίρνει πάνω από ένα μήνα. Θέλετε δύο, θέλετε τρεις; Αυτή είναι η αλήθεια.

Και γιατί δεν έχετε κάνει το προεδρικό διάταγμα και αναγκάζεστε σήμερα να έρχεστε εδώ και να αποτολμάτε και την κοροϊδία και το ψέμα, κύριε Κατσαφάδο; Γιατί δεν θέλετε να το εφαρμόσετε για τη Σαλαμίνα; Γιατί έχει δημοσιονομικό κόστος και εσείς, δυστυχώς, είστε μία Κυβέρνηση που βρίσκει λεφτά και τους Πάτσηδες και τους Στάσσηδες, αλλά δεν βρίσκει για τους εργαζόμενους, για τους εκπαιδευτικούς, για τους συνταξιούχους, για τους ανέργους, για τους νέους και τις νέες, γενικά για τους κατοίκους της Σαλαμίνας. Διότι αυτό, πέραν όλων των άλλων, αποδεικνύεται και από τον προϋπολογισμό τον οποίο και φέτος ψηφίσατε. Έναν προϋπολογισμό που κατά πολύ υπολείπεται το ποσό που θα έπρεπε να υπάρχει και για τη Σαλαμίνα, αλλά, βεβαίως, και για τα υπόλοιπα νησιά, γιατί σε αυτή την κατηγορία έχετε ρίξει όλη τη νησιωτική Ελλάδα.

Άρα ανακεφαλαιώνω και κλείνω, κύριε Πρόεδρε, με το εξής: Κύριε Κατσαφάδο, δεν είναι δυνατόν να έρχεστε εδώ και να αποτολμάτε να λέτε ψέματα, ότι δεν υπάρχει νόμος που να σας υποχρεώνει να εφαρμόσετε το μεταφορικό ισοδύναμο και στη Σαλαμίνα. Δεν είναι δυνατόν να έρχεστε εδώ για τρίτη φορά τριάμισι χρόνια τώρα, να λέτε ότι δήθεν κάνουμε ένα προεδρικό διάταγμα. Πού είναι το προεδρικό διάταγμα; Δεν υπάρχει. Δεν έχετε κάνει τίποτα. Κοροϊδεύετε! Ούτε στην ιστοσελίδα του Υπουργείου δεν υπάρχει, κύριε Κατσαφάδο, ως κείμενο προς διαβούλευση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός, έχει τον λόγο, για να δευτερολογήσει.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Κύριε Ραγκούση, εγώ δεν κατάλαβα πού είναι το ψέμα. Σας είπαμε ότι, με βάση τη νομοθέτηση που έχετε κάνει, η Σαλαμίνα δεν είναι ενταγμένη στο μεταφορικό ισοδύναμο.

Αυτή είναι η πραγματικότητα. Αλλιώς, αν ήταν ενταγμένη, κύριε Ραγκούση…

**ΙΩΑΝΝΗΣ ΡΑΓΚΟΥΣΗΣ:** Πού είναι το ψέμα; Σας διάβασα τον νόμο!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Μα, τι είναι αυτά που μου λέτε; Την 1η-1-2019, κύριε Ραγκούση, εφαρμόστηκε το μεταφορικό ισοδύναμο. Κυβερνούσατε μέχρι και τον Ιούλιο του 2019. Η Σαλαμίνα δεν ήταν μέσα. Γιατί δεν ήταν μέσα η Σαλαμίνα, κύριε Ραγκούση; Γιατί δεν υπάρχει ηλεκτρονικό σύστημα. Το λέτε ο ίδιος. Δηλαδή, έλεος πια! Δεν θα παίζουμε με τις λέξεις εδώ μέσα.

Σας λέμε, λοιπόν, ότι για να μπορέσει η Σαλαμίνα, δικαίως, να ενταχθεί -όπως βάλαμε και τα υπόλοιπα νησιά, τα οποία είχατε πετάξει έξω, όπως πολύ σωστά είπατε, όπως βάλαμε την Κρήτη, όπως βάλαμε την Λευκάδα, όπως βάλαμε την Εύβοια- πρέπει να υπάρξει μία αλλαγή σε ό,τι έχει να κάνει με το προεδρικό διάταγμα, για να μπορούν ηλεκτρονικά να καταγράφονται τα εισιτήρια.

Προφανώς, κύριε Ραγκούση, αυτό το προεδρικό διάταγμα για τη λειτουργία του ηλεκτρονικού συστήματος δεν είναι μόνο για τη Σαλαμίνα, δεν έχει μόνο αυτές τις αλλαγές. Ενδεικτικά να σας αναφέρω ότι με βάση τη νέα νομοθεσία, την οποία έχουμε περάσει για τα ζώα συντροφιάς και τη μεταφορά τους, κι αυτό περνάει μέσα από εκεί. Υπάρχουν δεκάδες πράγματα τα οποία τροποποιούνται, για να μπορέσουμε να δημιουργήσουμε και να καταθέσουμε το νέο προεδρικό διάταγμα με βάση τη λειτουργία την οποία θα έχει πλέον το ηλεκτρονικό σύστημα.

Αυτό το οποίο έρχομαι να σας πω τώρα εδώ είναι ότι όπως διορθώσαμε την αδικία στην Εύβοια και στη Λευκάδα, όπως διορθώσαμε την αδικία στην Κρήτη, έτσι θα διορθώσουμε και την αδικία στη Σαλαμίνα.

Αντιλαμβάνομαι και κατανοώ ότι είναι πάρα πολύ δύσκολη περίοδος. Αντιλαμβάνομαι και κατανοώ ότι η κρίση ακρίβειας, η οποία είναι παγκόσμια, πλήττει και τους πολίτες της Σαλαμίνας, όπως πλήττει όλους τους νησιώτες και όλους τους Έλληνες πολίτες. Γι’ αυτόν τον λόγο, όμως, κύριε Ραγκούση, αυτή η Κυβέρνηση προσπαθεί με δημοσιονομικό χώρο τον οποίο έχει καταφέρει να αποκτήσει μέσα από την οικονομική της πολιτική και μέσα από την ανάπτυξη την οποία έχει φέρει στη χώρα να μπορέσει να περιορίσει το κόστος και τη ζημιά στον κάθε Έλληνα πολίτη.

Σε ό,τι έχει να κάνει με τις εκπτώσεις, θα πρέπει να ξέρετε, κύριε Ραγκούση, ότι όπου στα δρομολόγια υπάρχει κρατική επιδότηση και εκπτώσεις υπάρχουν και συγκεκριμένο πλαφόν υπάρχει στην τιμή των εισιτηρίων και δεν υπήρξε καμμία αύξηση στην τιμή των εισιτηρίων. Αντιθέτως, αυτή η Κυβέρνηση μείωσε κατά 10% τον φόρο σε όλες τις μεταφορές και σε όλα τα εισιτήρια, είτε είναι ακτοπλοϊκά είτε αεροπορικά.

Όμως, σε ό,τι έχει να κάνει με τις ελεύθερες γραμμές, δεν έχει καμμία παρέμβαση το κράτος. Ίσα-ίσα που για φέτος σε συνεργασία -γιατί βλέπω εδώ και την αρμόδια Υφυπουργό- με το Υπουργείο Παιδείας κάναμε αυστηρή σύσταση και προσπαθήσαμε να δοθεί η δυνατότητα να υπάρξει μια γενναία έκπτωση σε όλους τους αναπληρωτές δασκάλους και καθηγητές, ούτως ώστε να μετακινηθούν και να πάνε στις κατοικίες τους κατά την περίοδο των Χριστουγέννων και της Πρωτοχρονιάς.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όπως και έγινε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Αυτό, όμως, είναι κάτι το οποίο δεν μπορεί να επιβληθεί. Υπάρχουν συγκεκριμένοι νόμοι. Είστε και παλιός Βουλευτής και παλιός Υπουργός. Υπάρχουν συγκεκριμένοι νόμοι οι οποίοι καθορίζουν το ποιοι παίρνουν έκπτωση. Παίρνουν οι άποροι, παίρνουν οι πολύτεκνες οικογένειες, παίρνουν αυτοί που έχουν αναπηρία 80%, παίρνουν τα στελέχη του Λιμενικού, παίρνουν οι φοιτητές, παίρνουν οι σπουδαστές των σχολών. Αυτοί παίρνουν έκπτωση στα εισιτήρια.

Καταλαβαίνω την ανάγκη και την αγωνία να γίνει μια πλειοδοσία για το ποιος μπορεί να έχει χαμηλότερα εισιτήρια, αλλά κάπου πρέπει να πρυτανεύσει και η λογική.

Κλείνοντας, λοιπόν, αυτό το οποίο θέλω να πω είναι ότι σε ό,τι έχει να κάνει με το μεταφορικό ισοδύναμο στη Σαλαμίνα πολύ σύντομα θα έχει ολοκληρωθεί το προεδρικό διάταγμα και πολύ σύντομα, όπως διορθώσαμε τις υπόλοιπες αδικίες, και η Σαλαμίνα θα ενταχθεί στο μεταφορικό ισοδύναμο.

**ΠΡΟΕΔΡΕΥΩΝ (Αθανάσιος Μπούρας):** Θα συζητηθεί τώρα η πρώτη με αριθμό 291/9-1-2023 επίκαιρη ερώτηση δεύτερου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικολάου Φίλη προς την Υπουργό Παιδείας και Θρησκευμάτων, με θέμα: «Θα επιμείνει η Υπουργός στον εξοβελισμό των εικαστικών μαθημάτων από το λύκειο μη συμμορφούμενη στην απόφαση του Συμβουλίου της Επικρατείας;»

Κύριε Φίλη, έχετε τον λόγο για την πρωτολογία σας.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε, και καλή χρονιά!

Κυρία Υπουργέ, από τις πρώτες κινήσεις που κάνατε στον χώρο της εκπαίδευσης ήταν να καταργήσετε την καλλιτεχνική και την κοινωνική παιδεία. Ποια ήταν η σκοπιμότητα αυτής της κίνησής σας; Έτσι αντιλαμβάνεστε ένα αναβαθμισμένο σχολείο σε μια περίοδο που ο έφηβος αντιμετωπίζει πολλά κοινωνικά προβλήματα και σωρεύονται και νέα με τις κρίσεις, την πανδημία κ.λπ., που είναι αντιμέτωπος με καταθλίψεις, είναι αντιμέτωπος με στρες, είναι αντιμέτωπος με ανασφάλεια; Ποια είναι η απάντηση που δίνει η πολιτεία; Ένα σχολείο να είναι χωρίς την καλλιτεχνική παιδεία και την κοινωνική παιδεία; Έτσι θα μάθει την κοινωνία ο νέος; Έτσι θα περπατήσει;

Όχι μόνο, λοιπόν, προχωρήσατε στην κατάργηση αυτών των μαθημάτων συρρικνώνοντας την πολιτιστική και μορφωτική αποστολή της εκπαίδευσης κατά παραβίαση των συνταγματικών προβλέψεων, αλλά και όταν προσέφυγαν οι καθηγητές των εικαστικών μαθημάτων στο Συμβούλιο της Επικρατείας και κέρδισαν την προσφυγή τους εις βάρος του Υπουργείου, εσείς δεν επαναφέρατε το μάθημα στην Α΄ λυκείου.

Ποιος ήταν ο λόγος δημοσίου συμφέροντος που οδήγησε το Υπουργείο Παιδείας να βγάλει από το ωρολόγιο πρόγραμμα του λυκείου το μάθημα των εικαστικών; Δεν αναφέρεται.

Ακούμε το ΙΕΠ τώρα να ανακαλύπτει εν παρόδω δικαιολογίες ότι θέλει να αναβαθμίσει τον ψηφιακό γραμματισμό, να μάθουν κομπιούτερ τα παιδιά. Και γιατί να μάθουν κομπιούτερ τα παιδιά εις βάρος της καλλιτεχνικής παιδείας και της κοινωνικής παιδείας; Χρειάζεται συνολική αναμόρφωση το πρόγραμμα, το πρόγραμμα σπουδών, όχι κόψε-ράψε, όχι να φτιάχνονται όμιλοι που θα είναι αποθήκες διαφόρων γνώσεων έξω από τον κύριο κορμό της εκπαίδευσης.

Ειπώθηκαν και άλλα επιχειρήματα απ’ ότι ακούσαμε, για παράδειγμα ότι ήταν μικρή η συμμετοχή των μαθητών στα καλλιτεχνικά μαθήματα. Μα, εδώ πέρα δεν προσφέρονται καλλιτεχνικά μαθήματα. Είχαμε διακόσιες θέσεις οργανικές κενές και προσλαμβάνονται μόλις ογδόντα αναπληρωτές εικαστικοί. Όσο χρόνο είχαν οι άνθρωποι πήγαιναν όπου μπορούσαν να πάνε. Δεν προσέφερε το ελληνικό δημόσιο εικαστικά μαθήματα για να επιλέξουν τα παιδιά.

Και κάτι τελευταίο θέλω να πω. Τα εικαστικά μαθήματα, πέρα από τη γενικότερη καλλιτεχνική αγωγή, η οποία επαναλαμβάνω είναι μέσα στις προβλέψεις τις συνταγματικές για τον σκοπό της εκπαίδευσης -η αισθητική αγωγή και η προαγωγή των καλών τεχνών- είναι αναγκαία και κυρίως το σχέδιο για να μπουν τα παιδιά, να δώσουν εξετάσεις σε διάφορες σχολές πανεπιστημιακές. Τα σπρώχνετε, λοιπόν, στα φροντιστήρια. Αυτό κάνετε, όταν καταργείτε από το λύκειο το μάθημα αυτό.

Κυρία Υπουργέ, υπάρχουν αποφάσεις της Φιλοσοφικής Σχολής του Πανεπιστημίου Αθηνών που διαφωνούν με τη στάση σας αυτή και σας υπενθυμίζουν ότι η UNESCO ζητεί να υποστηρίζεται η καλλιτεχνική εκπαίδευση σε όλη τη σχολική ζωή, αλλά και πέρα από αυτή, καθώς οι τέχνες είναι το κλειδί για να μπορούν τα νέα παιδιά να ανακαλύπτουν τον κόσμο που έχουν κληρονομήσει.

Οι τέχνες, όπως και κοινωνική παιδεία, είναι δίοδος κοινωνικοποίησης των παιδιών. Οι τέχνες, όπως και η κοινωνική παιδεία, που εσείς τα καταργήσατε με ένα βάναυσο τρόπο, όπως ανέφερα, είναι τρόποι για να καλλιεργήσουν τα παιδιά δεξιότητες, όπως η δημιουργικότητα, η συνεργασία για επίλυση προβλημάτων, να δημιουργήσουν μια αντίληψη ανεκτική στη διαφορετικότητα και την ελευθερία της έκφρασης, μια πρωτοποριακή αντίληψη για τη ζωή τους. Όλα αυτά τα καταργείτε.

Έτσι νομίζετε ότι θα είναι το σχολείο της αριστείας; Ένα σχολείο το οποίο θα μας γυρνάει πίσω, ένα σχολείο το οποίο δεν θα ανταποκρίνεται στις σημερινές μεγάλες και κοινωνικές ανάγκες, που θα καταργεί την Κοινωνιολογία, θα καταργεί την Πολιτική Παιδεία, θα καταργεί την Καλλιτεχνική Παιδεία προς όφελος δήθεν του ψηφιακού γραμματισμού; Και αυτό είναι αναγκαίο όχι με τον τρόπο που το κάνατε και που υπάρχουν αποφάσεις καταδικαστικές της Αρχής Προστασίας Προσωπικών Δεδομένων για την περίοδο της πανδημίας, όπως αυτά που κάνατε με το ίντερνετ. Όχι, όχι έτσι, αλλά με ουσιαστικό τρόπο βεβαίως. Δεν έχουμε καμμία αντίρρηση. Όμως να μη γίνει εις βάρος –επαναλαμβάνω- της συνολικής ανάπτυξης της προσωπικότητας των παιδιών.

Σας ζητώ να μας πείτε γιατί δεν συμμορφωθήκατε με την απόφαση του Συμβουλίου της Επικρατείας, η οποία σας διέτασσε να επαναφέρετε το μάθημα των Εικαστικών στην Α΄ λυκείου, γιατί στο πρόγραμμα που βγάλατε για την τρέχουσα σχολική χρονιά δεν περιλαμβάνεται αυτό το πράγμα και αν προτίθεστε του χρόνου να επαναλάβετε αυτή την παρανομία σε σχέση με τα καλλιτεχνικά μαθήματα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για να απαντήσετε στον κ. Φίλη.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε. Καλή χρονιά και από μένα!

Θα ξεκινήσω απαντώντας στις ερωτήσεις του συναδέλφου και στη δευτερολογία μου θα πω ορισμένες παρατηρήσεις με βάση τις δικές του επισημάνσεις για τις ανάγκες της σύγχρονης εκπαίδευσης. Μας ερωτά ο πρώην Υπουργός κ. Φίλης, γιατί δεν έχουμε συμμορφωθεί με τη δικαστική απόφαση που δημοσιεύθηκε πριν από έναν χρόνο.

Απαντώντας σας, κύριε συνάδελφε, θα μου επιτρέψετε να πω πολύ σύντομα το ιστορικό με ημερομηνίες, για να εξηγήσω ότι αυτό που λέτε είναι απολύτως ανακριβές. Η τότε Υφυπουργός κ. Σοφία Ζαχαράκη, είχε εκδώσει δύο αποφάσεις του 2020 για τα ωρολόγια προγράμματα του γενικού λυκείου και του γυμνασίου και λυκείου της ειδικής αγωγής, στις οποίες πράγματι δεν περιλαμβάνεται, έχει αφαιρεθεί το μάθημα της Καλλιτεχνικής Παιδείας από την Α΄ τάξη του λυκείου. Αυτές οι αποφάσεις δεν ελήφθησαν αυθαίρετα, ελήφθησαν μετά από εισήγηση που έκανε το ΙΕΠ, που, όπως ξέρετε πολύ καλά -έχετε διατελέσει και στο Υπουργείο Παιδείας Υπουργός- είναι ο επιστημονικός βραχίονας και υπήρχαν και οι συνακόλουθες θετικές εισηγήσεις όλων των υπηρεσιακών παραγόντων. Οι εισηγήσεις του ΙΕΠ είχαν εκδοθεί 5 Ιουνίου του 2020 και 25 Ιουνίου του 2020.

Εναντίον των αποφάσεων που είχε εκδώσει η προκάτοχός μου κ. Ζαχαράκη, προσέφυγε το Σωματείο «Ένωση Εκπαιδευτικών Εικαστικών Μαθημάτων» με αίτηση ακυρώσεως στο Γ΄ Τμήμα του Συμβουλίου της Επικρατείας και ζητούσε την ακύρωση αυτών των υπουργικών αποφάσεων που αφορούσαν το μάθημα Καλλιτεχνική Παιδεία από την Α΄ λυκείου και το μάθημα Ελεύθερο και Γραμμικό Σχέδιο από τη Γ΄ λυκείου.

Ενώ εκκρεμούσε, κύριε συνάδελφε, αυτή η προσφυγή στο Συμβούλιο της Επικρατείας, εκδόθηκαν άλλες δύο αποφάσεις στις 29 Ιουλίου του 2021 και στις 19 Αυγούστου του 2021. Για ποιον λόγο; Γιατί χρειάστηκε δύο διακριτά διδακτικά αντικείμενα, δύο διακριτοί διδακτικοί κλάδοι, δηλαδή η Νέα Ελληνική Γλώσσα και η Νέα Ελληνική Λογοτεχνία να ενωθούν σε ένα διακριτό διδακτικό αντικείμενο-κλάδο, εκκρεμούσης της διαδικασίας, δηλαδή η διαδικασία ήταν ακόμη σε εξέλιξη, υπήρχε εκκρεμοδικία, δεν είχε εκδοθεί απόφαση.

Άρα, λοιπόν, εφ’ όσον δεν υπήρχε αρνητική εισήγηση του ΙΕΠ ούτε δικαστική απόφαση, η μόνη διαφορά στις δυο υπουργικές αποφάσεις ήταν στο ότι οι δύο διακριτοί κλάδοι ενώθηκαν σε έναν. Δεν είχε δημοσιευθεί η απόφαση, δεν υπήρχε αντίστοιχη εισήγηση από το ΙΕΠ.

Πότε εκδόθηκε η απόφαση του Συμβουλίου της Επικρατείας; Εκδόθηκε στις 29 Δεκεμβρίου του 2021. Ξαναθυμίζω τις ημερομηνίες: Οι αποφάσεις στις οποίες αναφέρεστε και λέτε ότι δεν βγήκαν σε συμμόρφωση είχαν εκδοθεί ήδη τον έβδομο και τον όγδοο μήνα. Στις 29 Δεκεμβρίου του 2021, λοιπόν, εκδόθηκε η απόφαση αυτή του Συμβουλίου της Επικρατείας, έκανε εν μέρει δεκτή την αίτηση του αιτούντος σωματείου. Την υπουργική απόφαση της κ. Ζαχαράκη την ακύρωσε κατά το μέρος που δεν προβλεπόταν η διδασκαλία του μαθήματος Καλλιτεχνική Παιδεία στην Α΄ τάξη του γενικού λυκείου και του λυκείου ειδικής αγωγής και εκπαίδευσης. Καμμία σχέση με το Γραμμικό και Ελεύθερο Σχέδιο το οποίο αναφέρατε. Και θα σας πω εδώ παρενθετικά ότι υπάρχει ενισχυτική διδασκαλία αυτών των μαθημάτων πια και αυτό νομίζω ότι το ξέρετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Λίγο την ανοχή σας, κύριε Πρόεδρε, σας παρακαλώ. Στη δευτερολογία θα είμαι πιο σύντομη.

Τι έλεγε το διατακτικό της απόφασης; Το διατακτικό, λοιπόν, της απόφασης έλεγε πως η εισήγηση του ΙΕΠ δεν ήταν επαρκώς αιτιολογημένη για την κατάρτιση των ωρολογίων προγραμμάτων, για τα πραγματικά περιστατικά και για τις συνθήκες που υπαγόρευαν την αφαίρεση του μαθήματος Καλλιτεχνική Παιδεία. Μόλις αυτή η απόφαση περιήλθε σε γνώση της διοίκησης του Υπουργείου -και αυτό έγινε στις 11-2-2022, θα το τονίσω με κίνδυνο να γίνομαι κουραστική- πολύ μετά από τις αποφάσεις που λέτε ότι εκδόθηκαν χωρίς να έχουν συμμορφωθεί με την απόφαση του Συμβουλίου της Επικρατείας, αμελλητί έστειλε η υπηρεσία μας το έγγραφο στο ΙΕΠ, για να κάνει αιτιολογημένη κρίση, γιατί αυτό περιλαμβανόταν στο διατακτικό της απόφασης. Αμέσως το ΙΕΠ συνέταξε πράξη με αριθμό πρωτοκόλλου 14 και ημερομηνία 17-3-2022, αιτιολόγησε επαρκώς ή επαρκέστερα τους λόγους για τους οποίους αφαιρέθηκε το μάθημα Καλλιτεχνική Παιδεία.

Σύμφωνα, λοιπόν, με την εισήγηση του ΙΕΠ, η πρόταση για την αφαίρεση του μαθήματος οφείλεται στην προτεραιότητα που πρέπει να δοθεί και έπρεπε να δοθεί στη διδασκαλία μαθημάτων ψηφιακού εγγραμματισμού σε αυτή τη βαθμίδα του λυκείου. Καταργήθηκαν, λοιπόν, κάποια μαθήματα, μεταξύ αυτών και η Καλλιτεχνική Παιδεία και επαναλαμβάνω ότι είναι το μόνο σημείο στο οποίο η απόφαση δέχτηκε την προσφυγή που έκανε το σωματείο. Το Υπουργείο μας αυτή την πράξη του ΙΕΠ τη γνωστοποίησε και στο Συμβούλιο της Επικρατείας.

Ξέρετε πολύ καλά, κύριε Φίλη, ότι το ΙΕΠ είναι ο επιστημονικός βραχίονας τον οποίον το Υπουργείο οφείλει να συμβουλεύεται και με τον οποίο οφείλει να συνεργάζεται. Ξέρετε πολύ καλά ότι κατά την ιεραρχία οι διευθυντές και οι υπεύθυνοι διοικητικοί υπάλληλοι, αυτοί δίνουν τις δικές τους εισηγήσεις και παρατηρήσεις.

Σας λέω, λοιπόν, ότι στην εισήγηση αυτή του ΙΕΠ όλη η διοικητική ιεραρχία δεν είχε καμμία παρατήρηση, καμμία υποσημείωση, καμμία αντίρρηση.

Άρα, λοιπόν, η πρακτική που ακολουθούμε -και είμαι βέβαιη ότι την ακολουθούσατε και εσείς, όταν ήσασταν στη θέση αυτή- είναι να συμμορφωνόμαστε, να συντονιζόμαστε και να κάνουμε δεκτές επιστημονικές εισηγήσεις φορέων που εποπτεύονται από το Υπουργείο μας, ακριβώς γιατί για αυτόν τον λόγο υπάρχουν.

Θα σας πω, επίσης, επειδή είπατε ότι δεν είναι κόψε-ράψε η κατάρτιση του ωρολογίου προγράμματος, άρα δεν υπάρχει και απεριόριστος χρόνος, ότι αναγκαστικά κάτι θα αφαιρεθεί, κάτι θα προστεθεί, με βάση τις προτεραιότητες τις οποίες έχουν οι επιστημονικοί φορείς του Υπουργείου και βεβαίως και η πολιτική ηγεσία του Υπουργείου.

Νομίζω ότι κατέδειξα επαρκώς ότι δεν υπάρχει καμμία απουσία συμμόρφωσης. Να σας θυμίσω, όμως, επειδή κάνατε επίθεση ως προς τα καλλιτεχνικά, τα οποία είναι απαραίτητα στα παιδιά μας -και θα πω και στη δευτερολογία λίγες κουβέντες για αυτό- ότι εμείς δεν δίνουμε σημασία σε αυτόν τον τομέα της εκπαίδευσης, θα σας πω ότι επί των ημερών της συγκυβέρνησης ΣΥΡΙΖΑ - Ανεξαρτήτων Ελλήνων δύο αποφάσεις Υπουργών σας, οι με αριθμούς 77568/2019 και 104750/2019, είχαν καταργήσει το μάθημα της Ιστορίας της Τέχνης από μάθημα επιλογής στη Γ΄ λυκείου.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Φίλη, έχετε τον λόγο για τη δευτερολογία σας.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε.

Η κυρία Υπουργός δεν μας διαφώτισε. Δεν καταλάβαμε γιατί μία απόφαση του Συμβουλίου της Επικρατείας που έχει εκδοθεί σε τελική και έχει ανακοινωθεί από τον Δεκέμβριο του 2021, δεν εφαρμόζεται τη σχολική χρονιά 2022-2023. Για ποιον λόγο;

Λέτε ότι το ΙΕΠ επανέρχεται με νέα απόφαση. Υπάρχει, όμως, ήδη -το τονίζω- απόφαση του Συμβουλίου της Επικρατείας που σας ζητάει να συμμορφωθείτε και δεν συμμορφώνεστε. Αν το ΙΕΠ μετά ανακαλύπτει ποιος είναι ο λόγος δημοσίου συμφέροντος -προσέξτε τώρα προχειρότητες και σε αυτόν τον φορέα βασίζεστε να κάνετε εκπαιδευτική πολιτική!- και εκδίδει απόφαση, χωρίς να λέει ποιος είναι λόγος δημοσίου συμφέροντος που υποβαθμίζει, εξοβελίζει τα καλλιτεχνικά μαθήματα από τα λύκεια και εν παρόδω, ανακαλύπτει τώρα ότι είναι η ανάγκη ψηφιακού εγγραμματισμού. Βεβαίως, ψηφιακός εγγραμματισμός να υπάρξει, αλλά να υπάρξει εις βάρος της καλλιτεχνικής παιδείας;

Χρειάζεται μία αναμόρφωση του προγράμματος του λυκείου στη βάση μίας στέρεης ανθρωπιστικής εκπαίδευσης, στη βάση ενός προγράμματος σπουδών το οποίο θα υλοποιεί τις κατευθύνσεις του Συντάγματος για τον σκοπό της εκπαίδευσης.

Σας βρίσκω πάρα πολύ, θα έλεγα, επιμελή, με ζηλωτισμό να εφαρμόζετε αποφάσεις που αφορούν σε άλλα μαθήματα, όπως για παράδειγμα, το μάθημα των Θρησκευτικών και σας βρίσκω πολύ αμελή στο να εφαρμόζετε αποφάσεις που αφορούν στα καλλιτεχνικά μαθήματα. Καταλαβαίνω, αλλά δεν μπορούμε να κάνουμε εκπαιδευτική πολιτική με βάση ζηλωτικά ιδεολογικά πρότυπα. Πρέπει να σεβόμαστε το Σύνταγμα, πρέπει να σεβόμαστε τις αρχές με τις οποίες η κοινωνία μας οφείλει να ανταποκρίνεται στη ζήτηση που υπάρχει σήμερα για ολόπλευρη μόρφωση.

Στη δευτερομιλία σας είναι σίγουρο ότι θα κάνετε προγραμματικές δηλώσεις για τα σχολεία, τι σχολεία θέλετε. Τα ξέρουν οι εκπαιδευτικοί τι σχολεία θέλετε, σχολεία σκληρού ανταγωνισμού, σχολεία ψευδώνυμης αξιοκρατίας, σχολεία μίας γραφειοκρατικής διαδικασίας επιλογής στο προσωπικό. Αυτά τα σχολεία θέλετε, σχολεία τα οποία, δυστυχώς, έχουν αυξήσει με τον τρόπο που λειτουργούν, τις δαπάνες των νοικοκυριών για ιδιωτική εκπαίδευση, φροντιστήρια κ.λπ..

Χρεοκοπήσατε στον χώρο της εκπαίδευσης, ως Κυβέρνηση και την εποχή της πανδημίας. Υπάρχουν οι αποφάσεις της Ανεξάρτητης Αρχής Προστασίας Προσωπικών Δεδομένων. Υπάρχει η γνώμη των εκπαιδευτικών, όπως έχει εκφραστεί με συντεταγμένο τρόπο. Χρεοκοπήσατε, αλλά αυτή η χρεοκοπία δεν βαρύνει εσάς μόνο πολιτικά, ως Κυβέρνηση, δυστυχώς! Είναι χρεοκοπία που αρχίζει να αγγίζει μία ολόκληρη γενιά, τη γενιά της πανδημίας, που είχε την ατυχία σε αυτή τη δύσκολη συγκυρία να είστε εσείς Κυβέρνηση και η κ. Κεραμέως Υπουργός Παιδείας.

Τονίζουμε το εξής: Οφείλετε να συμμορφώνεστε προς τις αποφάσεις των δικαστηρίων. Εκτός των άλλων, είναι και παιδαγωγικά αναγκαία αυτή η απόφαση. Δεν είναι μόνο σύννομη η ανάγκη εσείς να συμμορφωθείτε. Είναι και παιδαγωγικά αναγκαία.

Μη μου απαντήσετε ότι βάλατε στην ενισχυτική διδασκαλία, σε κάποιον όμιλο κ.λπ. τα καλλιτεχνικά. Δεν είναι απάντηση αυτή. Στον κορμό της εκπαίδευσης, όχι στη Β΄ κατηγορία, που λέτε, αλλά στον κορμό της εκπαίδευσης, εκεί όπου πηγαίνει το παιδί στο σχολείο πρέπει να υπάρχει η καλλιτεχνική παιδεία και η κοινωνική, η πολιτική παιδεία να υπάρχει, όπως υπάρχουν τα μαθηματικά, η γλώσσα κ.λπ..

Εσείς έχετε αντίληψη ενός σχολείου το οποίο θα έχει μια χρησιμοθηρική κατεύθυνση. Δυστυχώς, ούτε αυτό το υλοποιείτε. Για εσάς το σχολείο της αριστείας δεν χρειάζεται να έχει ούτε καλλιτεχνικά μαθήματα ούτε μαθήματα πολιτικής και κοινωνικής παιδείας, μόνο εξισώσεις. Δεν είναι αυτό το σχολείο σήμερα. Ακόμα και ο ψηφιακός γραμματισμός σε μεγάλο βαθμό μπορεί να συνδυαστεί και με την καλλιτεχνική παιδεία. Δεν το κάνετε όμως. Έχετε στο μυαλό σας ένα σχολείο του παρελθόντος, ένα σχολείο σκληρά ανταγωνιστικό, ένα σχολείο το οποίο δεν ανταποκρίνεται στις σύγχρονες μεγάλες απαιτήσεις και κυρίως δεν προσπαθεί να προσεγγίσει το παιδί μέσα από τις αγωνίες που έχει σε μια δύσκολη μακρόχρονη περίοδο που σηματοδοτείται από την πανδημία και τις επιπτώσεις από την οικονομική κρίση, από τα προβλήματα τα οποία ζει καθημερινά η οικογένεια και το παιδί, το παιδί μέσα στην οικογένεια και έξω από την οικογένεια. Τον έφηβο δεν αρκεί να τον επικαλούμαστε έτσι, πρέπει να τον ακούμε. Και υπάρχει ζήτηση σήμερα στα σχολεία για καλλιτεχνική παιδεία. Απαντήστε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα απαντήσω, όταν έχω και την άδεια του συναδέλφου, ο οποίος παρ’ ότι συναντιόμαστε πολλές φορές σε αυτή την Αίθουσα, με εξέπληξε όταν είπε ότι ξέρει τι θα απαντήσω. Δεν φαντάστηκα ότι ήμουν τόσο προβλέψιμη. Δεν θα απαντήσω όμως αυτά που φαντάζεστε ότι θα πω και που είπατε εσείς ότι θα περιλαμβάνονται στη δευτερολογία μου. Θα σας πω όμως με μεγάλη έκπληξη τα εξής.

Κύριε συνάδελφε, εγώ καταλαβαίνω την ένταση. Είναι και προεκλογική περίοδος και έτσι καταλαβαίνω την ένταση. Όμως, δεν αντιλαμβάνομαι και δεν δικαιολογώ τις ανακρίβειες. Και οι δύο νομικοί είμαστε. Αυτά που είπε ήταν σαφή. Μπορεί να μην τα καταλάβαινε ένας μηχανικός ή ένας γιατρός, και δικαιολογημένα, αλλά ένας νομικός κατάλαβε. Κατάλαβε, λοιπόν, ότι δεν υπάρχει απουσία συμμόρφωσης με τη δικαστική απόφαση.

Επίσης, με εκπλήσσει πάρα πολύ το ότι προσπαθείτε με κάποιον τρόπο να μειώσετε την αξία της ενισχυτικής διδασκαλίας αυτών των ειδικών μαθημάτων, όταν επί των ημερών σας ούτε καν υπήρχε. Δεν κάνατε κάτι περισσότερο και εμείς δεν το υποστηρίξαμε ή το αποδυναμώσαμε. Κάναμε κάτι που εσείς δεν κάνατε καθόλου. Και εσείς πρέπει να το στηρίξετε ή βελτιωτικά να πείτε ότι πρέπει να γίνει κάτι παραπάνω, γιατί εγώ –και νομίζω θα συμφωνήσετε, μάλλον, μαζί μου- πιστεύω πως ό,τι και να κάνει κανείς για την παιδεία, χρειάζεται να γίνει κάτι περισσότερο, κάτι καλύτερο, κάτι ταχύτερο ναι. Όμως, όταν κανείς δεν έχει ενεργήσει επί τόσα χρόνια καθόλου και τις θετικές πρωτοβουλίες της επόμενης Κυβέρνησης, της επόμενης πολιτικής ηγεσίας τις αποδυναμώνει, θα σας πω ότι εκπλήσσομαι.

Κατ’ αρχάς, να πω για τον ζηλωτισμό και την ευλάβεια με την οποία εφαρμόζουμε το Σύνταγμα. Επικαλείστε και στη δικιά σας την ερώτηση το άρθρο 16 παράγραφος 2 του Συντάγματος. Θα το διαβάσω για εκείνους που δεν θυμούνται ακριβώς τι λέει. Διαβάζω: «Η παιδεία αποτελεί βασική αποστολή του κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων, την ανάπτυξη της εθνικής και θρησκευτικής συνείδησης και τη διάπλασή τους σε ελεύθερους και υπεύθυνους πολίτες». Υπαινιχθήκατε ότι τα μαθήματα καλλιτεχνικής παιδείας δεν τα έχουμε περί πολλού εμείς. Δεν ξέρω πως εσείς θα καταφέρετε σε ένα συγκεκριμένο χρονικό ωράριο όλα να τα κάνετε, και τον ψηφιακό προγραμματισμό, που ορθά εμείς τον προτάσσουμε χωρίς να αποδυναμώνουμε και τα υπόλοιπα. Πώς θα τα συνδυάσετε όλα αυτά, δεν το ξέρω.

Θα σας πω, όμως, τι έγινε επί των ημερών μας, που δείχνει ότι πραγματικά ενδιαφερόμαστε. Έγιναν εκατόν είκοσι εννέα διορισμοί μόνιμων εκπαιδευτικών για τα μαθήματα των καλλιτεχνικών του κλάδου ΠΕ08. Σ' ό,τι αφορά τις προσλήψεις, αναλυτικά: 2019 - 2020 διακόσιες δέκα, 2020 - 2021 εκατόν ενενήντα οκτώ, 2021 - 2022 εκατόν ογδόντα, 2022 - 2023 διακόσιες είκοσι μία. Δεν έχω τα νούμερα των ημερών σας. Θα θυμίσω, όμως, ότι διορισμοί δεν είχαν γίνει ούτε στη γενική ούτε στην ειδική αγωγή. Άρα αποκλείεται να είναι καλύτερα, είμαι σίγουρη ότι θα ήταν απογοητευτικά.

Τα προσωπικά δεδομένα στα οποία αναφερθήκατε και στην πρωτολογία και στη δευτερολογία, είχα την εντύπωση και την πεποίθηση και την ελπίδα ότι δεν θα τα αναφέρετε πια. Είχε γίνει εδώ μια συζήτηση πάρα πολύ εμπεριστατωμένη. Η ίδια η Υπουργός ήταν εδώ. Κράτησε πολλή ώρα η συζήτηση και δόθηκαν απαντήσεις. Μην επανερχόμαστε σε κάτι το οποίο έχει συζητηθεί, έχει αναλυθεί και έχει απαντηθεί. Δεν είναι καλό να δημιουργούμε εντυπώσεις. Δεν νομίζω ότι είναι και αυτός ο δικός σας ο στόχος.

Θα τελειώσω, κύριε Πρόεδρε, λέγοντας ότι οι εκπαιδευτικοί όμιλοι είναι κάτι το οποίο το Υπουργείο καμαρώνει που το πέτυχε, και είναι κάτι που το αγκάλιασαν οι εκπαιδευτικοί.

Εγώ που πολιτεύομαι στην περιφέρεια, στην επαρχία και επισκέφθηκα σχολεία, είδα ότι αυτό ήταν μια πάρα πολύ σημαντική και πάρα πολύ χρήσιμη διέξοδος, όχι μόνο γιατί οι εκπαιδευτικοί ήθελαν να προσφέρουν, αλλά και γιατί διευρύνθηκαν οι ορίζοντες των παιδιών.

Και ναι, κύριε Φίλη, το θέλουμε το σχολείο της αριστείας. Το λέμε, καμαρώνουμε, δεν ντρεπόμαστε και εάν εσείς εξακολουθείτε να θεωρείτε ότι αυτό είναι μομφή, έχω την αίσθηση ότι δεν αντιλαμβάνεστε τι θέλει ακριβώς η κοινωνία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Δεν θα συζητηθούν λόγω κωλύματος των Βουλευτών:

Η πρώτη με αριθμό 287/9-1-2023 επίκαιρη ερώτηση του πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;» και η δεύτερη με αριθμό 280/9-1-2023 επίκαιρη ερώτηση του πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ΄ φάση προσλήψεων».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.52΄ λύεται η συνεδρίαση για τη Δευτέρα, 16 Ιανουαρίου 2023 και ώρα 12.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλημέρα σας, καλό σαββατοκύριακο πάντα με υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**